รัฐบาลไทย-ข่าวทำเนียบรัฐบาล-รองนายกรัฐมนตรี พลเอกประวิตรฯ ห่วงใยน้ำแล้ง สั่งการหน่วยงานที่เกี่ยวข้องบูรณาการทำงานและดูแลน้ำ อุปโภคบริโภคให้เพียงพอ
วันศุกร์ที่ 20 ธันวาคม 2562
รองนายกรัฐมนตรี พลเอกประวิตรฯ ห่วงใยน้ําแล้ง สั่งการหน่วยงานที่เกี่ยวข้องบูรณาการทํางานและดูแลน้ํา อุปโภคบริโภคให้เพียงพอ
พลเอก ประวิตร วงษ์สุวรรณ รองนายกรัฐมนตรี  ห่วงใยน้ําแล้ง สั่งการหน่วยงานที่เกี่ยวข้องบูรณาการทํางานแก้ปัญหาภัยแล้ง ดูแลน้ําอุปโภคบริโภคให้เพียงพอ ย้ําเร่งประชาสัมพันธ์ประชาชนรับรู้ เตรียมรับมือสถานการณ์ที่เกิดขึ้นและร่วมกันใช้น้ําอย่างประหยัดและรู้คุณค่า
วันนี้ (20 ธ.ค.62) เวลา 10.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 3/2562 ร่วมกับหน่วยงานที่เกี่ยวข้อง เพื่อพิจารณาแผนปฏิบัติการภายใต้แผนแม่บทการบริหารจัดการทรัพยากรน้ํา 20 ปี แผนงานโครงการขนาดใหญ่และโครงการสําคัญ กรอบแนวทางเพื่อกําหนดหลักเกณฑ์การใช้สอยทรัพยากรน้ําสาธารณะของหน่วยงานของรัฐหรือองค์การปกครองส่วนท้องถิ่น (มาตรา 6 วรรคสาม) และร่างคําสั่งแต่งตั้งคณะอนุกรรมการทรัพยากรน้ําจังหวัง โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เข้าร่วมประชุมด้วย
รองนายกรัฐมนตรี แสดงความห่วงใยต่อสถานการณ์ภัยแล้ง ปี 2562/2563 พร้อมกําชับให้หน่วยงานที่เกี่ยวข้องบูรณาการการทํางานร่วมกันอย่างใกล้ชิดในการเร่งช่วยเหลือประชาชนที่ได้รับผลกระทบและปฏิบัติตามแผนบริหารจัดการน้ําอย่างเคร่งครัด รวมทั้งสั่งการทุกระทรวง ทบวง กรม เตรียมการแก้ปัญหาภัยแล้งที่จะมาถึง โดยให้สํานักงานทรัพยากรน้ําแห่งชาติ (สทนช.) บูรณการร่วมกับทุกหน่วยงานที่เกี่ยวข้องวางแผนรับมือเตรีมการดําเนินการดังกล่าว พร้อมประชาสัมพันธ์ให้ประชาชนได้รับรู้ถึงสถานการณ์ที่เกิดขึ้น เพื่อร่วมกันรับมือในทุกมิติ รวมถึงร่วมกันประหยัดน้ําและใช้น้ําให้คุ้มค่าเกิดประโยชน์สูงสุด บริหารจัดการให้น้ําเพียงพอต่อการอุปโภคบริโภค ไม่ให้ส่งผลต่อระบบนิเวศและสิ่งแวดล้อม
โดยวันนี้ ที่ประชุม กนช. ได้มีมติเห็นชอบ 4 เรื่อง ได้แก่ 1. แผนปฏิบัติการภายใต้แผนแม่บทการบริหารจัดการทรัพยากรน้ํา 20 ปี ประกอบด้วย (1)แผนปฏิบัติการด้านการจัดการน้ําเสียชุมชนระยะ 20 ปี (พ.ศ.2561-2580) ขององค์การจัดการน้ําเสีย โดยมีแผนปฏิบัติการปี 2564-2580 ที่ส่งเสริมให้มีการจัดสร้างระบบรวบรวมและบําบัดน้ําเสียชุมชนในเขตพื้นที่เทศบาล องค์กรปกครองส่วนท้องถิ่น และแหล่งท่องเที่ยวที่สําคัญ (2)โครงการเพื่อการพัฒนา ปี 2562 และ ปี 2563 ของการประปาส่วนภูมิภาค เพื่อเพิ่มประสิทธิภาพของระบบผลิต ระบบส่งน้ํา และระบบจ่ายน้ําประปาในพื้นที่ที่ประสบปัญหา ให้สามารถบริการน้ําประปาแก่ประชาชนได้เพิ่มขึ้นในอีก 10 ปีข้างหน้าอย่างพอเพียง รวม 14 โครงการ
2. แผนงานโครงการขนาดใหญ่และโครงการสําคัญ จํานวน 3 โครงการ ประกอบด้วย 1) โครงการพัฒนาแหล่งน้ําและการจัดการทรัพยากรน้ํารองรับเขตพัฒนาพิเศษภาคตะวันออก (ปี 2563-2580) โดยมีแผนการดําเนินการ ดังนี้ (1) แผนงานพัฒนาแหล่งน้ําต้นทุน ปี 2563-2570 (2) แผนการบริหารจัดการด้านความต้องการใช้น้ํา ปี 2563-2580 (3) แผนการป้องกันและบรรเทาอุทกภัย ปี 2563–2580 (4) แผนการจัดการคุณภาพน้ํา ปี 2563–2580 และ (5) มาตรการอื่นๆ เพื่อแก้ไขปัญหาขาดแคลนน้ํา ปี 2563-2580 2) แผนหลักการพัฒนาหนองหาร จ.สกลนคร รวมทั้งสิ้น 65 โครงการ ครอบคลุมการพัฒนา 10 ปี (พ.ศ. 2563-2572) โดยมีแผนงานระยะเร่งด่วน ปี 63 - 65 จํานวน 34 โครงการ ได้แก่ การพัฒนาขยายเขตเพิ่มประสิทธิภาพระบบประปาหมู่บ้าน ก่อสร้างสถานีสูบน้ํารอบหนองหาร ขุดลอกหนองหาร ก่อสร้างระบบระบายน้ําป้องกันพื้นที่ชุมชน เป็นต้น 3) เป้าหมายแผนงานโครงการขนาดใหญ่และโครงการสําคัญ เพิ่มเติมจํานวน 11 โครงการ แบ่งเป็น 5 ประเภท การผันน้ําระหว่างลุ่มน้ําหลัก 1 โครงการ บริหารจัดการพื้นที่ลุ่มต่ําน้ํานอง 3 โครงการ แผนหลักการพัฒนาบึงและหนองน้ําธรรมชาติขนาดใหญ่ 3 โครงการ การบรรเทาอุทกภัยเมืองสําคัญ 3 โครงการ และจัดหาแหล่งน้ํารองรับพื้นที่เศรษฐกิจและแหล่งท่องเที่ยว 1 โครงการ
3. พิจารณากรอบแนวทางเพื่อการกําหนดหลักเกณฑ์การใช้สอยทรัพยากรน้ําสาธารณะของหน่วยงานของรัฐหรือองค์กรปกครองส่วนท้องถิ่น (มาตรา 6 วรรคสาม) เช่น ด้านการจัดทําแผนและติดตามผล ให้มีแผนงานการใช้ การพัฒนา การบริหารจัดการ การบํารุงรักษา การฟื้นฟู และการอนุรักษ์ทรัพยากรน้ําสาธารณะ ทั้งในภาวะปกติ และในภาวะน้ําแล้งหรือภาวะน้ําท่วม โดยให้สอดคล้องกับแผนแม่บทฯในเขตลุ่มน้ําของคณะกรรมการลุ่มน้ํา ที่ผ่านความเห็นชอบของ กนช. และ4. ร่างคําสั่งแต่งตั้งคณะอนุกรรมการทรัพยากรน้ําจังหวัด เพื่อให้เกิดการขับเคลื่อนการมีส่วนร่วม การบูรณาการระหว่างหน่วยงานจังหวัด
-------------
กลุ่มประชาสัมพันธ์และเผยแพร่ สํานักโฆษก